###### Številka: 00703-0001/2024-4

Datum: 30. 1. 2024

###### Z A P I S N I K

###### 9. seje občinskega sveta Občine Renče–Vogrsko,

###### ki je bila v torek, 30. 1. 2024, ob 16.00 uri

###### v dvorani Zorana Mušiča v kulturnem domu v Bukovici.

Sejo je sklical župan Občine Renče–Vogrsko, Tarik Žigon. Začela se je ob 16.00 uri.

**Vabljeni:** člani občinskega sveta, občinska uprava in mediji.

**Na seji so prisotni:**

1. člani občinskega sveta in župan: Urban Martinuč, Andraž Furlan, Tanja Zorn Stepančič, Stanka Abramič, Alan Rijavec, Tamara Rusjan, Vinko Jarc, Viktor Trojer, Marko Švara, Marko Furlan, Aleš Furlan, Nedeljko Gregorič, Borut Zorn, Benjamina Mikuž, Ava Rajh in Tarik Žigon.

Opravičeno odsotni: /

2. občinska uprava.

Župan pozdravi vse prisotne in ugotovi sklepčnost. Pove, da se bo seje z nekaj zamude udeležil svetnik Andraž Furlan.

Župan da v potrditev zapisnik 8. redne seje. Odpre razpravo.

Ava Rajh »Hvala za besedo. Jaz bom kar začela. V skladu s 35. členom Poslovnika bi želela govorit o dveh kršitvah Poslovnika. Prva kršitev Poslovnika: že na 7. seji sem pod točko Vprašanja in pobude podala vprašanje: prosim za pravno podlago izbora metode neposredne pogodbe pri prodaji nepremičnine 464/50 k. o. Bukovica. Odgovori je bil, da bom dobila pismen odgovor. Do 8. seje, 19. 12. 2023, tega odgovora nisem prejela, vendar sem predvidevala, da je v zapisniku ali ga bom dobila neposredno na seji v skladu s 13. členom Poslovnika, ki pravi: »Odgovor na vprašanje se poda na seji, če iz objektivnih razlogov ni mogoče, na prvi prihodnji seji.« Vprašala sem na 8. seji vprašanje moje spet bilo, kje je odgovor, kje je moj odgovor na moje vprašanje. Odgovor župana je bil, da bom ga dobila pismeno. Se pravi po seji. To je prva kršitev Poslovnika. Odgovor sem prejela res nekaj dni kasneje in je bil spet kršen Poslovnik v 16. členu Poslovnika, ki določa, da je potreben pismen odgovor posredovati vsem članom sveta. Jaz sem ga dobila samo jaz. Potem sem pa jaz ta zapisnik posredovala vsem članom tega sveta, zraven sem pripela tudi priponko odgovor Ministrstva za javno upravo, v kateri je bilo jasno navedeno, da je bil kršen 54. člen Zakona o stvarnem premoženju pri tej zadevi, ki jo je potem župan in občinska uprava imenovala nerodnost. V 112. členu Poslovnika piše, da je za to dejanje, mislim, župan je odgovoren za zakonitost dela samega občinskega sveta in občinske uprave. Samo poudarila bi to, da sem jaz župana že pred tem na enem skupnem sestanku, tiste govorilne ure, datuma točno ne vem, lahko pogledava, ko sva govorila druge reči, opozorila in mu predala listek in ga opozorila, če je ta stvar neposredna pogodba, da krši zakon. To je ena kršitev Poslovnika.«

Župan opozori, da se doslej povedano ne navezuje na obravnavo dotične točke dnevnega reda.

Ava Rajh »Ja, jaz imam tako, kot sem rekla … V 35. členu zakona piše, da če želim govorit o kršitvah, mi nemudoma daste besedo. Vezano je na zapisnik, ker na zapisnik nisem dobivala jaz odgovorov svojih. Že od 7. in 8. seje. V 8. seji bi moral biti odgovor na vprašanje moje, ki je bilo v 7. seji in ga spet niste zavedli v 8. zapisnik, zato dajem te pripombe tukaj, kamor spadajo.«

Župan vpraša svetnico, če torej želi, da se v zapisnike posameznih sej doda odgovor, ki ga je svetnica prejela naknadno.

Ava Rajh »Odgovor z vsem kar je treba, se pravi vse od A do Ž. Vprašanje sem že postavila, odgovor ste dali vi, jaz sem dala repliko, tako kot tudi je možna v Poslovniku replika na vaš odgovor s pismom, ki sem ga poslala, mnenjem Ministrstva za javno upravo.

Kršitev druga: v 15. členu Poslovnika piše, da ima član sveta pravico zahtevati od župana in drugih občinskih organov pojasnila, ki so mu potrebna v zvezi z delom v svetu. 18. 12. sem ob 9.31 poslala vsem svetnikom in občini elektronsko pošto: »Pošiljam pripombe na predlagan proračun za leto 24, da bomo lažje diskutirali na seji.« Priznam, da sem naiven bedak, ker imam navado, da pošiljam vprašanja, predloge, karkoli vnaprej. Pošiljam pa samo zato, ker sama sem mislila do sedaj, da s tem pomagaš tistemu, ki ima za dat odgovor pa tudi vsem svetnikom, da dobimo prave odgovore in da potem se tu na seji ne lovimo na besedah. Sedaj vidim, da je to velika neumnost.

V predlogu zapisnika ste vse te moje pripombe, predloge enostavno ignorirali in ti pa so bili potrebni za moje nadaljnjo delo v občinskem svetu. Še več – na sami seji ste rekli, da je potrebna dodatna razprava, saj bo prišlo do popolnoma novega predloga proračuna, ker pričakujete neke nove spremembe finančne in spet povem, da sem naivno verjela, da bomo res lahko še zmiraj diskutirali o prvem branju in dajali predloge in vse, tako kot sem jih tudi že dala dva dni prej. Vendar se to ni zgodilo. Pač. Ste me nategnili kot elastiko. Nič hudega, iz napak se učim.

V skladu z 91. členom poslovnika se vse pripombe, ki so bile podane, vpišejo v zapisnik. Jaz sem dala te pripombe na 10.1, 10.2 in 10.3 točko in niso bile zapisane v zapisniku. Tako da v skladu s 54. členom Poslovnika ne morem podat nobene pripombe na današnje izvajanje točke o proračunu, ker pač nisem dobila nobenih pojasnil, ki sem jih prosila v svoji zahtevi, v tej zgodbi, ki pač govorim.

Zdej jasno je, da vnaprej ne mislim pošiljat niti stavka več, to je logično, ker vidim da je to veselo izkoriščano, namesto da bi pomagalo, da bi bolj transparentno lahko vsi delovali in da bi vsi pošiljali vnaprej, da bi lažje pripravili odgovore, se zgodi, da potem vi to popolnoma ignorirate. Pa še neki. V 53. členu piše, da lahko zahtevam dobesedni zapis moje razprave in to tudi zahtevam. Hvala.«

Župan preda besedo svetniku Viktorju Trojerju, ki ima proceduralno pripombo.

Viktor Trojer opomni na 54. člen poslovnika, ki pravi, da o utemeljenosti pripomb na zapisnik odloča občinski svet. Če so pripombe sprejete, se vpišejo v zapisnik.

Prosi, da župan da na glasovanje predlagane pripombe svetnice.

Župan potrdi, da bosta oba predloga svetnice dana na glasovanje. Besedo preda Borutu Zornu.

Borut Zorn prosi za popravek na strani 19, kjer naj se v njegovi repliki zamenja beseda »zadolži« v »financira«.

Župan preda besedo Alešu Furlanu.

Aleš Furlan pove, da njegove pobude za umestitev v proračun za leto 2024, ki jih je predložil na seji in jih tudi elektronsko poslal, niso vključene v zapisnik, zato prosi, da se jih ustrezno priloži.

Župan da na glasovanje predlog svetnice Ave Rajh, da se v zapisnik 8. redne seje vključi odgovore na postavljena vprašanja iz 7. redne seje, vključno z replikami.

**Rezultat glasovanja:**

NAVZOČI: 14

ZA: 9

PROTI: 3

*V času glasovanja je odsoten svetnik Andraž Furlan.*

|  |  |  |
| --- | --- | --- |
|  | ZA | PROTI |
| Urban Martinuč | X |  |
| Andraž Furlan |  |  |
| Tanja Zorn Stepančič | X |  |
| Stanka Abramič |  |  |
| Alan Rijavec |  |  |
| Tamara Rusjan |  | X |
| Vinko Jarc | X |  |
| Viktor Trojer |  | X |
| Marko Švara |  | X |
| Marko Furlan | X |  |
| Aleš Furlan | X |  |
| Nedeljko Gregorič | X |  |
| Borut Zorn | X |  |
| Benjamina Mikuž | X |  |
| Ava Rajh | X |  |

*Predlog je sprejet.*

Župan da na glasovanje predlog svetnice Ave Rajh, da se v zapisnik 8. redne seje priloži pripombe in vprašanja, ki jih je svetnica poslala za prvo obravnavno proračuna občine za leto 2024.

**Rezultat glasovanja:**

NAVZOČI: 14

ZA: 6

PROTI: 6

*V času glasovanja je odsoten svetnik Andraž Furlan.*

|  |  |  |
| --- | --- | --- |
|  | ZA | PROTI |
| Urban Martinuč |  | X |
| Andraž Furlan |  |  |
| Tanja Zorn Stepančič |  | X |
| Stanka Abramič |  |  |
| Alan Rijavec |  |  |
| Tamara Rusjan |  | X |
| Vinko Jarc |  | X |
| Viktor Trojer |  | X |
| Marko Švara |  | X |
| Marko Furlan | X |  |
| Aleš Furlan | X |  |
| Nedeljko Gregorič | X |  |
| Borut Zorn | X |  |
| Benjamina Mikuž | X |  |
| Ava Rajh | X |  |

*Predlog ni sprejet.*

Župan da na glasovanje predlog svetnika Aleša Furlana, da se zapisniku priloži nabor predlogov in dopolnitev proračuna občine za leto 2024.

**Rezultat glasovanja:**

NAVZOČI: 14

ZA: 14

PROTI: 0

*V času glasovanja je odsoten svetnik Andraž Furlan.*

|  |  |  |
| --- | --- | --- |
|  | ZA | PROTI |
| Urban Martinuč | X |  |
| Andraž Furlan |  |  |
| Tanja Zorn Stepančič | X |  |
| Stanka Abramič | X |  |
| Alan Rijavec | X |  |
| Tamara Rusjan | X |  |
| Vinko Jarc | X |  |
| Viktor Trojer | X |  |
| Marko Švara | X |  |
| Marko Furlan | X |  |
| Aleš Furlan | X |  |
| Nedeljko Gregorič | X |  |
| Borut Zorn | X |  |
| Benjamina Mikuž | X |  |
| Ava Rajh | X |  |

*Predlog je sprejet.*

Župan da na glasovanje potrditev zapisnika 8. redne seje s sprejetimi popravki in dopolnitvami.

**Rezultat glasovanja:**

NAVZOČI: 14

ZA: 13

PROTI: 1

*V času glasovanja je odsoten svetnik Andraž Furlan.*

|  |  |  |
| --- | --- | --- |
|  | ZA | PROTI |
| Urban Martinuč | X |  |
| Andraž Furlan |  |  |
| Tanja Zorn Stepančič | X |  |
| Stanka Abramič | X |  |
| Alan Rijavec | X |  |
| Tamara Rusjan | X |  |
| Vinko Jarc | X |  |
| Viktor Trojer | X |  |
| Marko Švara | X |  |
| Marko Furlan | X |  |
| Aleš Furlan | X |  |
| Nedeljko Gregorič | X |  |
| Borut Zorn | X |  |
| Benjamina Mikuž | X |  |
| Ava Rajh |  | X |

*Zapisnik je potrjen.*

**K 1) Obravnava in sprejem dnevnega reda.**

Župan preide na prvo točko dnevnega reda, ki obravnava in sprejema predlog dnevnega reda.

Predlog dnevnega reda:

Potrditev zapisnika 9. redne seje z dne 19. 12. 2023

1. Obravnava in sprejem dnevnega reda,

2. Poročilo župana in pregled sklepov prejšnje seje,

3. Vprašanja in pobude svetnikov,

4. Sklep o imenovanju nadomestnega predstavnika ustanovitelja v svetu javnega zavoda Goriška lekarna Nova Gorica (poročevalec: Viktor Trojer, predsednik KMVVI),

5. Odlok o proračunu Občine Renče-Vogrsko za leto 2024 – druga obravnava (poročevalec: Tarik Žigon, župan),

6. Načrt ravnanja s stvarnim premoženjem za leto 2024 – druga obravnava (poročevalec: Tarik Žigon, župan),

7. Sklep o pristopu k Skupnosti občin Slovenije (poročevalka: Špela Glušič, Podsekretar)

8. Razno.

Župan odpre razpravo.

Aleš Furlan pove, da se je na seji Statutarno pravne komisije pojavil dvom pravilnosti izvedbe sprejemanja proračuna med 1. in 2. branjem. SPK je za mnenje prosila Ministrstvo za finance, ki je med drugim predlagalo spremembo Poslovnika.

Po prvi obravnavi bi moralo biti sklicano srečanje svetnikov, na katerem bi svetniki lahko dobili ustrezna pojasnila. Po Poslovniku bi moralo srečanje potekati 10 dni po prvi obravnavi proračuna.

Župan se opraviči, ker svetnika prekine, in prosi, za razpravo na temo dnevnega reda.

Aleš Furlan odgovori, da je to del razlage, sledil bo predlog za spremembo dnevnega reda.

Povzame, da je bil neformalni sestanek sklican po desetih dneh in da je zaradi tega svetnikom ostala le možnost vložitve amandmajev. Meni, da se je proračun med branjema spremenil, upoštevane so bile določene pobude svetnikov in Odbora za družbene dejavnosti. Poudari, da morajo biti predlogi uravnoteženi.

Župan potrdi, da je proračun med odlivi in prilivi uravnotežen ter skladen z Zakonom o javnih financah. Prosi, da se svetnik omeji na obravnavo dnevnega reda in ne na postopek o proračunu, ki ni predmet obravnave točke.

Aleš Furlan pove, da bi pri samem postopu sprejemanja proračuna prišlo do kršenja Poslovnika in da bi svetnica Ava Rajh morala na predhodno poslana vprašanja prejeti ustrezne odgovore na sami seji. Opozori, da lahko župan samo v točki Vprašanja in pobude svetnikov poda odgovore naknadno, pri drugih točkah pa morajo biti odgovori podani takoj.

Zaradi navedenih razlogov predlaga, da se točko 5. in 6. dnevnega reda spremeni v 1. branje. Če ta sprememba ne bo sprejeta, pa predlaga, da se 5. in 6. dnevnega reda umakne iz dnevnega reda.

Župan pojasni, da je sprememba v prvo branje nemogoča. Drug predlog bo podan na glasovanje. Odgovor s strani Ministrstva za finance je prejela Statutarno pravna komisija, ki je vprašanje tudi postavila. Ministrstvo je jasno odgovorilo, da so dopolnitve proračuna mogoče, obenem pa predlaga spremembo Poslovnika.

Opozori, da je bilo sklicanih več neformalnih sestankov, katerih se svetniki niso udeležili.

Nedeljko Gregorič opozori, da ko svetnik predlaga umik točke, po Poslovniku ne sledi diskusija.

Ava Rajh predlaga razširitev dnevnega reda, da se kot sledečo točko umesti odgovor v zvezi s prodajo nepremičnine parc. št. 464/50 k.o. Bukovica. Predlaga, da občinski svet na podlagi 2. in 4. alineje 7. člena Poslovnika Nadzornega odbora naloži nadzor prodaje nepremičnine 464/50 k.o. Bukovica.

Župan pojasni, da je ta sklep kot župan že sprejel in ga predal Nadzornemu odboru. S sprejetjem tega sklepa je župan nameraval seznaniti svetnike pod točko Razno. Tudi ta predlog bo podan na glasovanje.

Nedeljko Gregorič pove, da za izvrševanje nalog potrebuje Nadzorni odbor sklep občinskega sveta.

Župan poudari, da v Poslovniku piše, da lahko sklep izda tudi sam župan.

Župan da na glasovanje predlog svetnika Aleša Furlana za umik 5. in 6. točke dnevnega reda.

**Rezultat glasovanja:**

NAVZOČI: 14

ZA: 6

PROTI: 8

*V času glasovanja je odsoten svetnik Andraž Furlan.*

|  |  |  |
| --- | --- | --- |
|  | ZA | PROTI |
| Urban Martinuč |  | X |
| Andraž Furlan |  |  |
| Tanja Zorn Stepančič |  | X |
| Stanka Abramič |  | X |
| Alan Rijavec |  | X |
| Tamara Rusjan |  | X |
| Vinko Jarc |  | X |
| Viktor Trojer |  | X |
| Marko Švara |  | X |
| Marko Furlan | X |  |
| Aleš Furlan | X |  |
| Nedeljko Gregorič | X |  |
| Borut Zorn | X |  |
| Benjamina Mikuž | X |  |
| Ava Rajh | X |  |

*Predlog ni sprejet.*

Župan da na glasovanje predlog svetnice Ave Rajh, da se dnevnemu redu doda točko, ki obravnava sklep, s katerim Občinski svet nalaga Nadzornemu odboru Občine Renče-Vogrsko, da preuči prodajo nepremičnine parc. št. 464/50 k.o. 2319 Bukovica po metodi neposredne pogodbe.

**Rezultat glasovanja:**

NAVZOČI: 14

ZA: 12

PROTI: 1

*V času glasovanja je odsoten svetnik Andraž Furlan.*

|  |  |  |
| --- | --- | --- |
|  | ZA | PROTI |
| Urban Martinuč | X |  |
| Andraž Furlan |  |  |
| Tanja Zorn Stepančič | X |  |
| Stanka Abramič | X |  |
| Alan Rijavec | X |  |
| Tamara Rusjan | X |  |
| Vinko Jarc | X |  |
| Viktor Trojer |  | X |
| Marko Švara |  |  |
| Marko Furlan | X |  |
| Aleš Furlan | X |  |
| Nedeljko Gregorič | X |  |
| Borut Zorn | X |  |
| Benjamina Mikuž | X |  |
| Ava Rajh | X |  |

*Predlog je sprejet.*

Župan da na glasovanje sprejem dnevnega reda za 9. redno sejo OS v sledeči obliki:

1. Obravnava in sprejem dnevnega reda,

2. Predlog Občinskega sveta Nadzornemu odboru,

3. Poročilo župana in pregled sklepov prejšnje seje,

4. Vprašanja in pobude svetnikov,

5. Sklep o imenovanju nadomestnega predstavnika ustanovitelja v svetu javnega zavoda Goriška lekarna Nova Gorica (poročevalec: Viktor Trojer, predsednik KMVVI),

6. Odlok o proračunu Občine Renče-Vogrsko za leto 2024 – druga obravnava (poročevalec: Tarik Žigon, župan),

7. Načrt ravnanja s stvarnim premoženjem za leto 2024 – druga obravnava (poročevalec: Tarik Žigon, župan),

8. Sklep o pristopu k Skupnosti občin Slovenije (poročevalka: Špela Glušič, Podsekretar),

9. Razno.

**Rezultat glasovanja:**

NAVZOČI: 14

ZA: 8

PROTI: 3

*V času glasovanja je odsoten svetnik Andraž Furlan.*

|  |  |  |
| --- | --- | --- |
|  | ZA | PROTI |
| Urban Martinuč | X |  |
| Andraž Furlan |  |  |
| Tanja Zorn Stepančič | X |  |
| Stanka Abramič | X |  |
| Alan Rijavec | X |  |
| Tamara Rusjan | X |  |
| Vinko Jarc | X |  |
| Viktor Trojer | X |  |
| Marko Švara | X |  |
| Marko Furlan |  | X |
| Aleš Furlan |  | X |
| Nedeljko Gregorič |  | X |
| Borut Zorn |  |  |
| Benjamina Mikuž |  |  |
| Ava Rajh |  |  |

*Dnevni red je potrjen.*

Prekinitev 16.26 minut.

Nadaljevanje seje ob 16.30.

**K2) Predlog OS Nadzornemu odboru.**

Župan preide na drugo točko dnevnega reda. Besedo preda predlagateljici točke, svetnici Avi Rajh.

Ava Rajh pove, da je občina ob prodaji nepremičnine parc. št. 464/50 k.o. 2319 Bukovica uporabila metodo neposredne pogodbe, čeprav niso bili zagotovljen pogoji, ki prodajo po takšni metodi dovoljujejo. Tudi Ministrstvo za javno upravo je podalo mnenje, naj Nadzorni odbor pregleda postopek prodaje in poda navodila za bodoče poslovanje. Predlaga, da Nadzorni odbor pregled opravi čimprej.

Župan odpre razpravo.

Nedeljko Gregorič pove, da se strinja z obravnavo in predlaga, da se določi rok, do katerega naj Nadzorni odbor preuči prodajo.

Viktor Trojer prosi župana za pojasnilo.

Župan pove, da je bil postopek nepravilno izpeljan. Na spletni strani občine je bila javno objavljena namera za prodajo omenjenega zemljišča po neposredni pogodbi, kar ni bilo pravilno. Sledilo je ustrezno imenovanje komisije in odpiranje ponudb. Prispela je ena ponudba, ki je bila višja od cenitvenih poročil. Pogodba je bila sklenjena po vzorcu neposredne pogodbe.

Pred začetkom postopka je župan podal pisna navodila, naj se prodaja izvede po metodi zbiranja ponudb. Prevzame odgovornost, da ob podpisu pogodbe ni ponovno preveril celotnega postopka prodaje.

Ministrstvo za javno upravo je podalo mnenje, da kljub nerodnosti pri mešanju postopkov pogodba ni nična. Ministrstvo je predlagalo sprožitev postopkov, ki jih je župan že začel in podal sklep Nadzornemu odboru.

Občina kljub vsemu v postopku ni bila oškodovana.

Viktor Trojer vpraša, ali je bil sprožen tudi notranji postopek sprejemanja odgovornosti.

Župan pritrdi.

Ava Rajh poudari, da je župana pravočasno opozorila na napačno objavljen postopek.

Župan potrdi, da je še isti dan pristopil do uslužbenke in ji posredoval opozorilo. Zagotovljeno mu je bilo, da postopek pravilen.

Nedeljko Gregorič zanima ga sestava komisije in kdo je naročil cenitveno poročilo.

Župan odgovori, da cenitvena poročila naroča občina pri sodno zapriseženem cenilcu. Stroške cenitve in notarja pa nosi kupec. Komisija je tri članska, skladno s postopkom odpiranjem ponudb, pripravljen je bil tudi zapisnik.

Nedeljko Gregorič zanima, ali komisijo sestavljajo člani občinske uprave.

Župan pritrdi.

Župan da na glasovanje sklep s katerim Občinski svet predlaga Nadzornemu odboru Občine Renče-Vogrsko, da pregleda prodajo nepremičnine parc. št. 464/50 k.o. 2319 Bukovica, ki jo je občina izvedla po metodi neposredne pogodbe.

Nedeljko Gregorič popravi, da bi bil pravilnejši izraz nalagati, sicer lahko Nadzorni odbor sklep zavrne.

Župan da na glasovanje sklep s katerim Občinski svet nalaga Nadzornemu odboru Občine Renče-Vogrsko, da pregleda prodajo nepremičnine parc. št. 464/50 k.o. 2319 Bukovica, ki jo je občina izvedla po metodi neposredne pogodbe.

**Rezultat glasovanja:**

NAVZOČI: 14

ZA: 14

PROTI: 0

*V času glasovanja je odsoten svetnik Andraž Furlan.*

|  |  |  |
| --- | --- | --- |
|  | ZA | PROTI |
| Urban Martinuč | X |  |
| Andraž Furlan |  |  |
| Tanja Zorn Stepančič | X |  |
| Stanka Abramič | X |  |
| Alan Rijavec | X |  |
| Tamara Rusjan | X |  |
| Vinko Jarc | X |  |
| Viktor Trojer | X |  |
| Marko Švara | X |  |
| Marko Furlan | X |  |
| Aleš Furlan | X |  |
| Nedeljko Gregorič | X |  |
| Borut Zorn | X |  |
| Benjamina Mikuž | X |  |
| Ava Rajh | X |  |

*Sklep je sprejet.*

Župan doda, da bo obravnavo sklepa Nadzorni odbor sam vključil v letni plan.

**K 3) Poročilo župana in pregled sklepov prejšnje seje.**

Župan preide na tretjo točko dnevnega reda, ki obravnava Poročilo župana in pregled sklepov prejšnje seje. Pove, da so bili na 8. redni seji sprejeti sledeči sklepi in odloki: Odlok o spremembah in dopolnitvah Odloka o občinskem prostorskem načrtu Občine Renče – Vogrsko, Odlok o spremembah in dopolnitvah Odloka o gospodarskih javnih službah v Občini Renče – Vogrsko, Odlok o namakalnem sistemu namakalni razvod Vogršček in o izvajanju GJS upravljanja, vzdrževanja in delovanja namakalnega sistema v Občini Renče – Vogrsko, Odlok o spremembah Odloka o občinskih taksah, Odlok o spremembah in dopolnitvah Odloka o oglaševanju, Sklep o ukinitvi statusa javnega dobra, Odlok o spremembah in dopolnitvah Odloka o nadomestilu za uporabo stavbnega zemljišča. Vsi sprejeti Odloki so bili objavljeni v Uradnih objavah št. 16/2023 dne 27. 12. 2023. V istih Uradnih objavah je bil objavljen tudi Sklep o začasnem financiranju Občine Renče-Vogrsko za obdobje 1.1. do 31. 3. 2024 s katerim se je občinski svet seznanil na seji.

Preide na poročilo župana. Pove, da je velik del poročila povzetek del na temo protipoplavnih ukrepov. Izvajajo se geološke meritve ceste Renče-Bukovica za ukrep 2. DRSV je odobrila dodatna sredstva za dodaten zid ob vzhodnem delu Renč. Hidrološko hidravlična študija je pokazala, da je obvoznica ob Goriških Opekarnah prenizka, potrebno jo bo dvigniti ter povečati propust za potok Renc. Določene objekte na poplavnem območju bo potrebno odkupiti, določeni objekti pa bodo dodatno zavarovani. Problem predstavlja udor podtalnice, kar se bo v projektu reševalo s prečrpavanjem.

Izvedeni sta bili dve javni naročili za pridobitev dokumentacije izvedene preko portala javnih naročil. Pogodba o sofinanciranju z DRSV je sklenjena in občina že vlaga zahtevke.

Za projekt kanalizacije in vodovoda potekajo asfaltacije, vgrajujejo novi jaški, v pridobivanju so uporabna dovoljenja, redno so posredovane morebitne napake na investiciji. Tehnični prevzem še ni bil izveden.

Za projekt kanala Bilje-Bukovica je podaljšan rok izvedbe.

Za namakalni sistem Vogršček potekajo koordinacijski sestanki s sosednjimi občinami in upravljalcem. Denar z naslova najemnin bo preko ministrstva prerazporejen na VIK. Cena vode je skladna s sklepom ministra. Sistem bo predvidoma v marcu začel delovati za namen oroševanja. Vogršček ima najvišjo kvoto v zadnjih 15 letih. Letos bo sprožen postopek zbiranja podpisov za obnovo.

Za fekalni vod Bilje so pridobljena zadnja mnenja za vložitev gradbenega dovoljenja. Sledil bo podpis pogodbe za PZI.

**K 4 ) Vprašanja in pobude svetnikov.**

Župan preide na četrto točko dnevnega reda, ki obravnava vprašanja in pobude svetnikov. Besedo preda svetnikom.

Urban Martinuč pove, da je pod točko razno Odbor za gospodarstvo in proračun izpostavil problematiko financiranja OŠ Renče in posledično cen vrtca. Člani odbora si želijo, da bi se problematika razčistila čimprej. Odbor predlaga izredno sejo samo za to tematiko, seje naj se udeleži ravnateljica, računovodkinja in svet zavoda.

Poda še drug predlog, da krajevne skupnosti povabijo na svoje seje tudi svetnike. Na tak način bi se doseglo hitrejši pretok informacij in boljše razumevanje potreb KS. Predlaga, da vsi svetniki prejmejo vsa vabila sej svetov KS.

Marko Furlan predlaga, da se o investicijah in delih po posameznih KS redno obvešča njihove predsednike.

Opozori na plaz v Stari Gori, ki je vedno bližje cesti, in cesto proti Vogrščku, ki še ni do konca obnovljena, saj manjkajo črte za obljubljeno kolesarsko pot. Opozori še na nevarne šolske poti, sploh za vstop/izstop otrok z avtobusa na Dombravi, na križišču v Bukovici in v Renčah. Predlaga prioritetno obravnavo.

* Župan pove, da ne pozna razloga, zakaj KS Vogrsko ni bila obveščena o tekočih delih. Plaz so si ogledale pristojne službe, občina pridobiva ponudbe za sanacijo, zemljišče je v zasebni lasti. Ena izmed rešitev je zgraditev skalometa. Problem predstavljajo tudi začasni objekti v neposredni bližini plazu.

Glede ceste proti Vogrščku pove, da manjka na cestišču končni premaz in zarisovanje črt.

Prizna težave s cesto na Dombravi. DRSI naj ne bi imela razpoložljivih sredstev za obvoznico in za pločnik. Občina bo vztrajala pri pripravi PZI dokumentacije in izvedbi javnega naročila. Obenem predlaga postavitev pločnika z lastnim proračunom.

Pojasni, da se je na temo prevozov otrok v šolo sestal s prevozniki, saj se ti ne držijo dogovorjenih postajališč in voznega reda.

Borut Zorn opozori na gradnjo zidu v Renčah skoraj na robniku cestišča. Zanima ga, kakšen naj bi bil dovoljen odmik od javne infrastrukture.

Pove, da je po medijih izvedel, da je občina izgubila tožbo z najemnikom dvorca Vogrsko. Zanimajo ga celotni stroški tožbe, ki jih nosi občina. Meni, da je bila vložitev tožbe politično motivirana in da je pogodba legitimna ter da je bil rezultat pričakovan. Zanimajo ga nadaljnji koraki župana v tej zgodbi.

* Župan pove, da je občina seznanjena z zidanjem zidu, saj se je gradnja začela brez ustreznih soglasij. Inšpektor je izdal odločbo o ustavitvi gradnje. Vloga za poseg v varovalni pas je bila vložena naknadno, potrebna je bila dopolnitev. Sedaj cestno-prometni inženir presoja, ali sta višina in odmik načrtovanega zidu skladna s predpisi.

Glede dvorca Vogrsko povzame, da je sodba 2. stopnje priznala sodbo 1. stopnje, kar bo občina spoštovala. Stroški znašajo v višini 12.000-15.000 evrov. Namen tožbe je bil ta, da se ponovno vzpostavi dogajanje na dvorcu, kar se zadnje čase tudi izvaja. Dvorec ima postavljeno novo spletno stran in urnik delovanja. Občina z dvorcem sodeluje za namen postavitve muzeja v času EPK. Pove, da je političen motiv kljub vsemu obrodil sadove.

Ob 17:18 se seji pridruži svetnik Andraž Furlan.

Stanka Abramič zanima jo, kako se odvija prodaja Martexa in obljubljen odvoz smeti. Vpraša še glede del pri vkopu daljnovoda.

* Župan odgovori, da se je s stečajnim upraviteljem nazadnje slišal decembra. Dražba naj bi bila uspešna, kljub temu pa kupnina ni bila plačana v celoti, prav tako ni bil izdan sklep sodišča, varščina je bila razdeljena med upnike. Šele po uspešno izvedeni prodaji, bi lahko bile smeti odpeljane. Župan je večkrat predlagal, da se iz naslova kupnine postopoma odvozi smeti. Obenem pa je odvoz vezan na pravi spor, ki ga je sprožil stečajni upravitelj zaradi dveh izdanih odločb na temo odvoza smeti.

Glede daljnovoda pove, da so projekti na voljo za vpogled v prostorih občine, glavna pisarna izvajalca vkopa pa se nahaja pri Goriških Opekarnah. Zunanji izkop bo potekal po poljih, prevrtavanje pa pod infrastrukturo. V letošnjem letu je predviden zaključek gradbenih del. Občina si prizadeva za spremembo Državnega prostorskega načrta in za zoženje varovanega pasu, ki ne bi posegal v zemljišča občanov.

Nedeljko Gregoriča opozori, da se občasno sliši mletje strojev v smeri Martexa, videti je tovornjake, ki dovažajo material. Zanima ga, ali je bila podjetju v stečajnem postopku prijavljena terjatev z naslova NUSZ.

Na temo rekonstrukcije Mrzlek ga zanima, kako je v pogodbi definirana garancija nad izvedbo del. Vpraša, kako se je občina zavarovala za primer, če bo zagon tlačnih postaj in celotnega trakta šele čez nekaj let.

Vpraša, zakaj še ni urejena druga preplastitev na cesti Rotonda - pokopališče Bukovica.

Zahteva, da župan na naslednji seji sezani o poteku del na področju projekta Lago in parka ob jezeru. Prosi za slikovni prikaz parcelacije tega območja in za ocenjene vrednosti parcel.

Zanima ga projekt centra za starejše občane, ki se vleče od leta 2017. Opozori, da se je v dveh mandatih odkupilo dve nepremičnini v vrednosti skoraj 240.000 evrov. Zanima ga, kakšna je prioriteta v tem mandatu in ali je trgovina Šampionka že vknjižena kot občinska.

Poda pobudo, da se organizira vzročni ogled dobro razvite občine Ajdovščina, ki daje dobro podporo gospodarstvu, in občine Šempeter-Vrtojba, ki je celostno zaključila investicijo v športni park.

* Župan pove, da bo glede hrupa strojev poslan dopis na Martex.

Glede investicije Mrzlek odgovori, da bosta pripravljeni dve garanciji – ena bo prevzeta takoj po zaključku del, druga pa ob pričetku delovanja. Infrastrukturo bo prevzelo podjetje Vodovodi in kanalizacija d.d.

Potrdi, da je bila druga plast asfalta položena do pokopališča v Bukovici že pred novim letom, urejena je bankina, sprofiliran vodotok in naknadno bodo očiščene še meteorne cevi, zaradi katerih zastaja voda na križišču pri pokopališču.

Za projekt Lago bo župan pripravil ustrezno seznanitev svetnikov, ko bodo cenitve pridobljene.

Glede objekta za starejše občane pove, da se kaže večja potreba po domu upokojencev ali pomoč na domu. Idejne zasnove usklajuje podžupan. En izmed predlogov je ureditev dnevnega centra za Društvo upokojencev Bukovica-Volčja Draga v pritličju in za storitev pomoč na domu, v zgornjih prostorih pa bi se uredilo socialna stanovanja. Končen idejni projekt bo javno razgrnjen.

* Nedeljko Gregorič opomni na neodgovorjeno vprašanje o terjatvah do Martexa in o vknjižbi lastninske pravice za Šampionko.
* Župan potrdi, da je občina vpisana kot lastnica bivše trgovine Šampionka. Terjatve in obveznosti do Martexa so uveljavljenje, kar je vključeno v sklop stečajne mase.
* Nedeljko Gregorič zanima ga prijavljena višina terjatev. Opozori, da zakon ne dovoljuje privilegiranih upnikov. Zanima ga, kdo plačuje NUSZ v tem obdobju.

Viktor Trojer opozori, da se je razpravo potrebno prijaviti in počakati, da župan da besedo. Po Poslovniku je čas za razpravo omejen na 15 minut.

Župan povzame, da podatki, ki jih zahteva svetnik Nedeljko Gregorič, segajo onkraj mandata župana. Pove, da je občina ob začetku stečaja prijavila vse potrebne terjatve, ki so sedaj del stečajne mase.

Aleš Furlan poda vprašanja za OŠ Renče in zahteva odgovore do naslednje seje. Zanima ga višina pogodbe za kritje materialnih stroškov in kdaj je bila podpisana. Vpraša ali ima občina terjatve ali dolgove do šole in kakšna je vrednost. Zanima ga, zakaj se zadeve ne preda Računskemu sodišču. Vpraša, ali je znesek v proračunu v višini 80.000 evrov zadosten za prenovo kuhinje. Zanima ga, koliko je bilo vloženo v OŠ Renče od priključnega trakta, oziroma koliko sredstev se je namenjalo za vzdrževanje. Vpraša, kako se bo reševala prostorska stiska v OŠ Renče in kaj se dogaja s 3. in 4. fazo gradnjo POŠ in vrtca v Bukovici. Zanima ga potek komunikacije med šolo in občino ter potek zadolžitev nalog med ustanovama. Zaradi neodzivnosti ravnateljice vpraša, ali so ji bila poslana uradna in pravočasna vabila za poročanje na seji OS. Zanima ga, ali se je občina v letu 2021 prijavila na razpis za pokrivanje materialnih stroškov zaradi nastalih kovidnih razmer, ki ga je razpisalo ministrstvo.

Poda pobudo, da se predsednike pozove, da se vabila na sejo sveta KS posreduje na občino in da jih slednja objavi na spletni strani občine pred samo sejo. Doda še pobudo, da se čimprej umesti na sejo OS obravnavo novih cen vrtca, saj prenizko postavljena cena predstavlja terjatev za občino.

V planu občinskih sej za leto 2024 opozori na sejo v decembru, kjer je predvideno 1. branje proračuna in začasno financiranje. Opozori na povezavo med sprejemanjem državnega in občinskega proračuna.

* Župan pove, da gre zgolj za okviren plan sej, ki se bo tekom leta zagotovo spreminjal in dopolnjeval.

Viktor Trojer pove, da je občanka večkrat sporočila napako na javni razsvetljavi pri potoku Oševljek, dovodni kabel naj bi bil izklopljen. Svetnik prosi za urgiranje.

* Župan pove, da je o problemu seznanjen. Izvajalec naj bi pri premiku razsvetljave za nameščanje dodatnih drogov utrgal napeljavo. O napaki je obveščen tudi pogodbenik občine, ki bo problem rešil.

Ava Rajh ponovi vprašanje s 3. seje: prosi za spisek prijav občine kot samostojni prijavitelj na državne in evropske projekte. Kot zgled postavi Občino Ajdovščina, ki ima na spletni strani jasno prikazane tekoče projekte in vire financiranja.

Izpostavi, da je v NRP-ju za leto 2024 predviden nakup dela zemljišča pri jezeru za pešpot – zanima jo, ali je to še smiselno, čeprav se parcela prodaja kot celota.

Glede sofinanciranja investicijskih del v cerkvi v Bukovici poudari, da če je cerkev kategorizirana kot kulturna dediščina, lahko ministrstvo da sredstva za obnovo in vzdrževanje. Vpraša, kako ima občina cerkev registrirano in če torej obstaja možnost financiranja s strani pristojnega ministrstva.

Na podlagi 18. člena Statuta vpraša, ali bo občinski svet v letošnjem letu sprejel letni načrt varstva pred naravnimi in drugimi nesrečami.

Opozori na razbite šipe in vrata na bivši trgovini Šampionka. Predlaga popravilo, da se ne bi morebitna škoda na objektu še večala.

Zanima jo razlog za spremembo v višini postavke za tabor preživetja v naravi, saj so bila doslej sredstva namenjena v višini 800 evrov, v letošnjem proračunu pa so predvidena v višini 5.500 evrov.

Opozori, da se pri postavki novoletna krasitev in novoletne prireditve ponovita enaki obrazložitvi.

* Župan pove, da bo odgovor na prvo vprašanje posredovan naknadno.

Glede prodaje zemljišč pri Martexu pove, da ostaja odprto vprašanje za kakšno prodajo se bodo upniki odločili – kot celoto ali po delih.

Glede priprave načrta varstva pred naravnimi in drugimi nesrečami odgovori, da bo pozval k pripravi ustrezne organe.

Pojasni, da bo letošnji tabor preživetja prvič vodila Civilna zaščita Občine Renče-Vogrsko. Doslej ga je namreč vodila šola.

Na Ministrstvo za kulturo bo posredovan dopis s prošnjo za sofinanciranje obnove zvonika cerkve v Bukovici. V ta namen se zbirajo donacije, občina je svoj delež že dala.

Prekinitev seje ob 18.06.

Nadaljevanje seje ob 18.23.

**K 5)** **Sklep** **o imenovanju** **nadomestnega predstavnika ustanovitelja v svetu javnega zavoda Goriška lekarna Nova Gorica (poročevalec: Viktor Trojer, predsednik KMVVI).**

Župan nadaljuje sejo s peto točko dnevnega reda, ki obravnava Sklep o imenovanju nadomestnega predstavnika ustanovitelja v svetu javnega zavoda Goriška lekarna Nova Gorica. Besedo preda Viktorju Trojerju, predsedniku Komisije za mandatna vprašanja, volitve in imenovanja.

Viktor Trojer povzame, da je dosedanja članica podala odstopno izjavo, zato je bilo potrebno objaviti povabilo za oddajo predlogov za nadomestnega predstavnika. Prispela je ena prijava, ki je bila ustrezna. KMVVI zato predlaga, da se kot nadomestnega predstavnika ustanovitelja v svetu javnega zavoda Goriška lekarna Nova Gorica za mandat, ki traja do 11. junija 2024, imenuje Jerneja Medveščka.

Župan odpre razpravo.

Nedeljko Gregorič prosi za širšo predstavitev kandidata.

Viktor Trojer pove, da je naloga KMVVI, da pregleda prijavo in njeno ustreznost z razpisnimi pogoji. Kandidat je po izobrazbi ekonomist, zaposlen na področju nabave in član v Skladu malega gospodarstva Goriške. Ponovi, da je to bila edina prijava.

Župan da na glasovanje sklep o imenovanju Jerneja Medveščeka kot nadomestnega predstavnika ustanovitelja v svetu javnega zavoda Goriška lekarna Nova Gorica.

**Rezultat glasovanja:**

NAVZOČI: 15

ZA: 14

PROTI: 1

|  |  |  |
| --- | --- | --- |
|  | ZA | PROTI |
| Urban Martinuč | X |  |
| Andraž Furlan | X |  |
| Tanja Zorn Stepančič | X |  |
| Stanka Abramič | X |  |
| Alan Rijavec | X |  |
| Tamara Rusjan | X |  |
| Vinko Jarc | X |  |
| Viktor Trojer | X |  |
| Marko Švara | X |  |
| Marko Furlan | X |  |
| Aleš Furlan | X |  |
| Nedeljko Gregorič |  | X |
| Borut Zorn | X |  |
| Benjamina Mikuž | X |  |
| Ava Rajh | X |  |

*Sklep je sprejet.*

**K 6)** **Odlok o proračunu Občine Renče-Vogrsko za leto 2024 – druga obravnava (poročevalec: Tarik Žigon, župan).**

Župan preide na šesto točko, ki v drugem branju obravnava Odlok o proračunu Občine Renče-Vogrsko za leto 2024. Predstavi proračun, ki je sestavni del gradiva za 9. sejo.

Predstavi spremembe med 1. in 2. branjem. Pojasni, da so v predlog proračuna vključeni prilivi s konca leta in upoštevani določeni predlogi s strani svetnikov. Pove, da je 9. 1. potekalo neformalno srečanje za svetnike na temo proračuna, a da se ga skoraj polovica ni udeležila. Med obema branjema ni bil vložen noben amandma.

Spremembe med prvim in drugim branjem so vidne v tretji koloni gradiva. Župan je pripravil tudi razdelitev proračunskih sredstev po posameznih krajevnih skupnostih, čeprav stremi k temu, da se na vlaganje v posamezno KS gleda kot na dobrobit za vsakega občana.

Pojasni še, da iz lanskega proračunskega obdobja ostaja milijon zadolžitve, ki bo poravnana do konca marca. Ministrstvo za finance je v ta namen podalo soglasje.

Za dodatne obrazložitve je na voljo.

Župan pove, da je odlok obravnaval Odbor za gospodarstvo in proračun, zato preda besedo njegovemu predsedniku, Urbanu Martinuču.

Urban Martinuč povzame, da je OGP potrdil predlog proračuna in predlaga, da to stori tudi OS.

Župan preda besedo Vinku Jarcu, predsedniku Odbora za okolje in prostor, ki je predlog odloka obravnaval na svoji redni seji.

Vinko Jarc povzame, da se je odbor seznanil z odlokom in ugotovil, da je ta ustrezen, zato predlaga, da OS odlok sprejme.

Župan preda besedo Andražu Furlanu, predsedniku Statutarno pravne komisije, ki je odlok obravnavala na seji.

Andraž Furlan pove, da je bilo postavljenih več vprašanj o pravilnem postopku sprejema proračuna. SPK se je odločila, da vprašanja naslovi na pristojno ministrstvo. Prebere postavljeno vprašanje komisije glede pravilnostjo vsebinskih in vrednostnih dopolnjevanj predloga proračuna med prvim in drugim branjem. Odgovor s strani ministrstva je bil, da je postopek sprejemanja občinskega proračuna določen v Poslovniku. Njegov 92. člen določa, da se župan v petnajstih dneh opredeli do vloženih pripomb in predlogov, pripravi dopolnjen predlog proračuna ter skliče sejo sveta, na kateri se bo razpravljalo in odločalo o sprejetju proračuna. Za razlago poslovnika občinskega sveta je odgovoren organ, ki ga je sprejel, torej Občinski svet oziroma v njegovem imenu Statutarno-pravna komisija. V primeru nejasnosti določb in različnih interpretacij vsebine ministrstvo predlaga, da se Poslovnik spremeni na način, da bodo določila jasna občinskim svetnikom, pristojnim komisijam in strokovnim službam. Ne glede na navedeno pa je iz 92. člena Poslovnika razumeti, da lahko župan pripravi dopolnjen predlog proračuna na podlagi prejetih pripomb in predlogov, lahko pa tudi na podlagi lastnih predlogov. To je namreč smiselno, saj lahko v času obravnave proračuna pride do utemeljenih razlogov, ki to narekujejo in župan ni odvisen le od prejetih pobud/predlogov.

Svetnik povzame, da je župan ravnal skladno s Poslovnikom. Zaradi priporočil MF o spremembah Statuta in Poslovnika je bila iz današnjega dnevnega reda umaknjena točka za obravnavo sprememb in dopolnitev omenjenih aktov, saj je predlog MF potrebno ustrezno obravnavati na seji SPK.

Župan preda besedo Marku Švari, predsedniku Odbora za družbene dejavnosti, ki je predlog odloka obravnaval na svoji redni seji.

Marko Švara pove, da je odbor obravnaval postavke na področju družbenih dejavnosti. Upoštevani so predlogi odbora iz prvega branja, zato je ODD potrdil sprejetje odloka v proračuna v drugem branju.

Župan odpre razpravo.

Borut Zorn pove, da se z določenimi postavkami strinja in da je sorazmerno zadovoljen s postavkami o investicijah. Moti ga, da v predlogu proračuna ni načrtovane ureditve križišča Merljaki-Žigoni in da projekt revitalizacije trga v Renčah zamira. Meni, da je mogoče veliko stvari narediti z malimi zneski. Spremembe proračuna med branji vidi kot odraz županovih osebnih odločitev. Pove, da predloga proračuna ne bo podprl.

* Župan opomni, da imajo svetniki možnost vložitve amandmajev, predlagati ustrezen vir financiranja in pripraviti ustrezno obrazložitev. Opozori, da svetnik ni bil prisoten na srečanjih, ki jih je sklical župan.

Dodajanje križišča in ureditve trga znotraj investicije Mrzlek pojasni, da je to nemogoče, saj gre za evropska sredstva in da so vsi finančni izdatki pod drobnogledom, zato razširitev na druge občinske investicije ni mogoča. Opozori, da je v predlogu proračuna umeščena postavka za ureditev renškega trga, pred investicijo pa bo potrebna nova javna razgrnitev idejne zasnove. Meni, da bi za umestitev postavke križišče Merljaki-Žigoni svetnik lahko vložil amandma.

* Borut Zorn pove, da za vložitev amandmaja ne more sam ovrednotiti višine sredstev, ki bi bila potrebna za pripravo dokumentacije in izvedbo. Na nevarnost križišča opozarja že vrsto let, ne čuti pa se, da bi na račun te postavke opeharil druge postavke. Moti ga, da se območja ne rešuje celostno in da ne vidi želje po reševanju tega območja.
* Župan meni, da bi svojo pobudo lahko podal na neformalnem srečanju, finančno pa bi jo ovrednotila občinska uprava. Doda, da ga veseli, da je svetnik spoznal, kako težko je sestaviti proračun in dodajati ali odvzemati postavke. Glede ureditve renškega trga še doda, da je temelj za njegovo ureditev Celostna prometna strategija, ki bo sprejeta v letošnjem letu.

Ava Rajh opozori na stran 170, kjer se navaja napačne obveznosti z naslova kreditov v višini 770.000, namesto 750.000 evrov. Opozori na zavajanje in na napake pri pripravi gradiva. Doda, da v priročniku Ministrstva za finance za pripravo proračunov v letu 2024/25 jasno piše, da se v proračun najprej vključi še nezaključene projekte in šele nato doda nove. Opozori na projekt infrastruktura Govec iz leta 2018, ki je umeščen neposredno v drugo branje. Zanima jo, kako se umešča projekte v proračun.

* Župan pove, da je projekt Govec umeščen v realizaciji preteklega leta in je bil kot tak umeščen tudi že v prvem branju.

Pojasni, da je med 1. in 2. branjem prejel finančno ovrednoten predlog podjetja VIK glede najnujnejših investicij v vodovod v naši občini. Glede investicij v ceste je predlog predlagal pogodbeni gradbeni inženir, ki pripravlja obračune, vodi nadzor in pripravlja predračune.

Aleš Furlan predlaga, da se naslednji proračun sprejema bolj sistemsko. Predlaga, da se najprej pridobi mnenja in predloge s strani KS, da se vidi, kje so prioritete kraja. Predlaga skupen sestanek s svetniki pred 1. branjem. Upoštevati je potrebno predloge VIK-a, datume črpanja sredstev, odprte in pripravljene projekte. Predlaga nabor vseh projektov in smiselno razporeditev njihovih izvedb tekom mandatnega obdobja. Opozori, da svetniki niso bili pravočasno pozvani za sestanek. Meni, da je vlaganje številčnih amandmajev nesmiselno in neekonomično.

Določene postavke so mu ne zdijo logične, spremembe med branjema pa nejasne. Za zgled poda MONG, kjer so lahko v prvem branju sprejeti predlogi, četudi ni proračun uravnovešen.

Zaradi postopka sprejemanja proračuna odloka ne bo podprl.

* Župan pojasni, da se je s KS sestal pred 1. branjem.

Poudari, da svetnik opravlja to funkcijo že drugi mandat in da ve, da se je vsako leto proračun sprejemalo na enak način kot danes. Poudari, da so se spremembe med branjem vedno izvajale in da jih je svetnik v prejšnjem mandatu podprl.

Ponovi, da je vsem svetnikom po prvem branju poslal elektronsko pošto in jih pozval k podaji predlogov. Poudari sklic neformalnega sestanka, na katerega se svetnik ni odzval, in čas do 15. januarja, ko so vsi svetniki imeli čas za podajo predlogov.

Meni, da nepodpora tega proračuna ni odraz dela za dobro ljudi.

* Aleš Furlan pove, da so se svetniki vedno sestali pred 1. branjem. Poudari, da je spoštovanje zakonov in postopkov nujno.
* Župan pove, da je predlog proračuna zakonit in legitimen, kar je potrdilo tudi mnenje Ministrstva za finance. Predlaga, da morebitno nestrinjanje in predlog za spremembo Poslovnika poda na Statutarno pravno komisijo.

Ava Rajh pove, da se neformalnega sestanka ni udeležila zaradi zdravstvenih razlogov. Meni, da bi takšni sestanki morali biti formalni in da bi se morali voditi zapisnik.

* Župan pove, da se tudi na neformalnih sestankih vodijo zapisniki.

Viktor Trojer meni, da je proračun politični akt, ki ga mora podpreti večina, manjšina pa lahko poda svoje mnenje in po najboljših močeh participira. A priori nasprotovati se mu zdi legitimno, a nekoristno.

Nedeljko Gregorič pove, da je v preteklih mandatih usklajevanje potekalo veliko bolj tekoče. Meni, da je od začetka priprave proračuna odvisno, kako bo sprejemanje proračuna potekalo.

Pove, da je razburjen, ker ima občina v stečajni masi Martexa denar, ki bi bil lahko z izvršbami že izplačan. Meni, da gre za nestrokovno delo.

Predlog proračuna se mu ne zdi realen, ambiciozen in enakomerno razvojno naravnan. Meni, da so projekti politično in samovoljno izbrani. Področje razvoja gospodarstva nazaduje. Previsoki se mu zdijo izdatki za turizem. Na prihodkovni strani ga moti, da sredstva temeljijo na glavarini, davčnih in kapitalskih prihodkih. Želi si več prihodkov iz evropskih in državnih skladov. Na odhodkovni strani se mu zdijo porabe prevelike. Moti ga najemanje kreditov, sploh za tekoče vzdrževanje.

Oceni nesposobnost in nesodelovanje celotnega vodstva občine. Predlaga, da župan resno razmisli o odstopu. Krivde ne vidi v neudeležbi na neformalnih sestankih, ampak na hitenju.

Pove, da proračuna ne bo podprl z namenom, da se pripravi boljše rešitve.

* Župan pove, da je svetnik žaljiv, da je bil žaljiv že v prejšnji seji, ko je proračun označil za »skropucalo«. Meni, da je fraza »za dobro občanov« le pretveza.

Viktor Trojer poda repliko in svoje mnenje, da je proračun politična odločitev in da je mogoče isti proračun z besedami predstaviti kot najboljšega ali kot najslabšega.

Marko Švara meni, da je proračun razvojno naravnan in da odpira velike priložnosti na področju turizma, gospodarstva in kulture. Pove, da je podal več predlogov na področju družbenih dejavnosti in enakomerne porazdelitve po krajevnih skupnostih, čemur proračun v drugem branju dobro sledi. Izpostavi, da je načrtovanih veliko investicij na področju komunalne opremljenosti, javnih cest in razsvetljave, izgradnje ekoloških otokov. V proračunu so vključene priprave idejnih zasnov, končne ureditve, preventive v cestnem prometu in zaključek projektov iz participativnega proračuna. Pozdravi sprejetje predloga Odbora za družbene dejavnosti za povišanje sredstev na področju razpisov. Pomembna se mu zdi vključitev parcel za odkup za namen izgradnje večnamenske dvorane na Vogrskem, kolesarske povezave Dombrava-Vogrsko in pločnika Dombrava. Za slednje bo potrebno ustrezno nagovoriti pristojno ministrstvo.

Meni, da ima občina vedno več nalog, ki jih nalaga država. Opozori na nizko povprečnino, vedno višje stroške, znižanje financiranja za uravnotežen razvoj občin na 6%, ukrepe za centralizacijo in usmerjanje sredstev skoraj izključno za poplavno ogrožene občine.

Povzame, da bo proračun potrdil, ker je zastavljen optimistično, saj občino čaka veliko dela. Apelira, naj svetniki pomagajo po svojih močeh sploh pri projektih, kjer je potrebno sofinanciranje države.

Ava Rajh obrazloži svoj glas. Pove, da je poslala vprašanja in prosila za pojasnila, vendar jih ni dobila, zato bo glasovala proti.

Andraž Furlan meni, da proračuna verjetno ne bodo nikoli vsi svetniki enotno podprli. Izpostavi, da bo občina izpeljala dva največja projekta v zgodovini občine. Zahvali se županu, ki vlaga veliko časa in truda.

Viktor Trojer opozori na visoke tekoče transferje, ki bi jih morali s časoma pretehtati. Povzame, da bo proračun podprl.

Župan da na glasovanje Odlok o proračunu Občine Renče-Vogrsko za leto 2024 - druga obravnava.

**Rezultat glasovanja:**

NAVZOČI: 15

ZA: 9

PROTI: 6

|  |  |  |
| --- | --- | --- |
|  | ZA | PROTI |
| Urban Martinuč | X |  |
| Andraž Furlan | X |  |
| Tanja Zorn Stepančič | X |  |
| Stanka Abramič | X |  |
| Alan Rijavec | X |  |
| Tamara Rusjan | X |  |
| Vinko Jarc | X |  |
| Viktor Trojer | X |  |
| Marko Švara | X |  |
| Marko Furlan |  | X |
| Aleš Furlan |  | X |
| Nedeljko Gregorič |  | X |
| Borut Zorn |  | X |
| Benjamina Mikuž |  | X |
| Ava Rajh |  | X |

*Odlok o proračunu je sprejet.*

**K 7)** **Načrt ravnanja s stvarnim premoženjem za leto 2024 – 2. obravnava (poročevalec: Tarik Žigon, župan).**

Župan nadaljuje sejo s sedmo točko dnevnega reda, ki v drugem branju obravnava Načrt ravnanja s stvarnim premoženjem za leto 2024.

V načrtu so dopolnjene vse nepremičnine za izvedbo protipoplavnih ukrepov. Pojasni, da so nekatere nepremičnine vključene na seznam nakupa in prodaje zato, ker tako veleva tripartitna pogodba za izvedbo protipoplavnih ukrepov. Podrobnejši opisi so navedeni v obrazložitvah.

Župan pove, da je načrt obravnaval Odbor za okolje in prostor, zato preda besedo njegovemu predsedniku, Vinku Jarcu.

Vinko Jarc povzame, da se je OOP seznanil z načrtom in potrdil, da je ta ustrezen. OOP predlaga občinskemu svetu, da sprejme načrt v predlagani obliki.

Župan odpre razpravo.

Aleš Furlan opozori, da manjkajo parcele za dostopno pot do večnamenske dvorane na Vogrskem – dodati je potrebno parc. št. 14/65 in 14/64. Brez odkupa teh dveh parcel je pot prekinjena.

Župan pove, da bo predlog obravnavan na naslednji seji, kot sklep dopolnitve načrta.

Ava Rajh prosi za načrt v Excelovi tabeli.

Župan da na glasovaje Načrt ravnanja s stvarnim premoženjem za leto 2024 – 2. obravnava.

**Rezultat glasovanja:**

NAVZOČI: 15

ZA: 9

PROTI: 6

|  |  |  |
| --- | --- | --- |
|  | ZA | PROTI |
| Urban Martinuč | X |  |
| Andraž Furlan | X |  |
| Tanja Zorn Stepančič | X |  |
| Stanka Abramič | X |  |
| Alan Rijavec | X |  |
| Tamara Rusjan | X |  |
| Vinko Jarc | X |  |
| Viktor Trojer | X |  |
| Marko Švara | X |  |
| Marko Furlan |  | X |
| Aleš Furlan |  | X |
| Nedeljko Gregorič |  | X |
| Borut Zorn |  | X |
| Benjamina Mikuž |  | X |
| Ava Rajh |  | X |

*Načrt ravnanja z nepremičnim premoženjem je sprejet.*

**K 8)** **Sklep o pristopu k Skupnosti občin Slovenije (poročevalka: Špela Glušič, Podsekretar).**

Župan preide na osmo točko dnevnega Sklep o pristopu k Skupnosti občin Slovenije. Besedo preda poročevalki Špeli Glušič.

Špela Glušič pove, da je predlog sklepa podan zaradi aktivnosti, ki jih SOS izvaja.

Župan odpre razpravo.

Ava Rajh vpraša, ali to pomeni, da bo občina imela dvojno članstvo.

* Špela Glušič odgovori, da je izstop iz Združenja občin možen ob začetku leta, kar bo občina najverjetneje tudi izvedla. Trenutno pa se ohranjata obe članstvi.

Aleš Furlan pove, da naj bi bil ZOS ustanovljen za manjše občine. Višjo težo pa ima SOS, zato se mu zdi dvojna članarina nesmiselna. Predlaga, da se z naslednjim leto izstopi iz ZOS-a.

Župan pove, da se je udeležil sestanka združenja SOS, ki je potekal v Vipavskem Križu, in pohvali njihovo delo.

Župan da na glasovanje Sklep o pristopu k Skupnosti občin Slovenije.

**Rezultat glasovanja:**

NAVZOČI: 15

ZA: 15

PROTI: 0

|  |  |  |
| --- | --- | --- |
|  | ZA | PROTI |
| Urban Martinuč | X |  |
| Andraž Furlan | X |  |
| Tanja Zorn Stepančič | X |  |
| Stanka Abramič | X |  |
| Alan Rijavec | X |  |
| Tamara Rusjan | X |  |
| Vinko Jarc | X |  |
| Viktor Trojer | X |  |
| Marko Švara | X |  |
| Marko Furlan | X |  |
| Aleš Furlan | X |  |
| Nedeljko Gregorič | X |  |
| Borut Zorn | X |  |
| Benjamina Mikuž | X |  |
| Ava Rajh | X |  |

*Sklep je sprejet.*

**K 9) Razno.**

Župan predstavi okviren plan sej v letu 2024.

Zaključitev seje ob 19.42.

Zapisala: Hana Šuligoj

\_\_\_\_\_\_\_\_\_\_\_\_\_\_\_\_\_

Predsedujoči

Tarik Žigon